Folketing
2000-01-18

Hvis de investeringer skal kunne give bare et nogenlunde afkast, kan det jo ikke nytte noget, at den første, der står ved havelågen, er skattevæsenet. Sammenligner vi med andre relevante lande, England, Tyskland, Sverige, vores nærmeste naboer, så er antallet af borgere, der har selvstændige aktieinvesteringer, markant lavere i Danmark end i de lande. De fleste danskere foretrækker enten at investere igennem investeringsforeninger eller f.eks. med deres pensionsopsparinger, som via ratepension eller kapitalpension så går i nogle investeringspuljer. Selve det at gå ud og investere i enkeltaktier, støtte enkeltfirmaer, blive medejere, få delt ejendomsretten i disse virksomheder er danskerne alt for tilbageholdende med, og der er flere grunde til det. En af de væsentligste er, at pengeinstitutterne i Danmark tager så urimeligt høje transaktionsgebyrer. Men en anden begrundelse er jo altså også, at det har nogle skattemæssige konsekvenser. Så hvis man helt fjernede dette bundfradrag, er det vores opfattelse, at så ville man begrænse det til kun at være dem med de allerstørste porteføljer, der overhovedet interesserede sig for aktiemarkedet.